คลังเผยปี53เก็บรายได้พุ่ง3แสนล้าน
คลังแจงครม.ศก.ชี้รายได้รัฐปีงบ53 พุ่งเฉียด 3 แสนล้านบาท หลังยอดเก็บภาษี 3 กรมอู้ฟู่ แถมยังดูดเงินยึดทรัพย์ ทักษิณ ได้อีกกว่า 4.9 หมื่นล้านบาท
28 มิ.ย. 2553

คลังแจงครม.ศก.ชี้รายได้รัฐปีงบ53 พุ่งเฉียด 3 แสนล้านบาท หลังยอดเก็บภาษี 3 กรมอู้ฟู่ แถมยังดูดเงินยึดทรัพย์ ทักษิณ ได้อีกกว่า 4.9 หมื่นล้านบาท 
นายธราดล เปี่ยมพงศ์สานต์ รองเลขาธิการนายกรัฐมนตรีฝ่ายการเมือง เปิดเผยว่า ที่ประชุมคณะกรรมการรัฐมนตรีเศรษฐกิจ ( รศก. ) เห็นชอบตามที่กระทรวงการคลังรายงานสถานการณ์ฐานะการคลังตลอดทั้งปีงบประมาณ2553 คาดว่าจะมีรายได้ส่งคลัง 1.63 ล้านล้านบาท สูงกว่าประมาณการที่ตั้งไว้ 1.35 ล้านล้านบาท หรือสูงกว่า 2.82 แสนล้านบาท คิดเป็นสัดส่วน 20.9 % และคาดว่ารัฐบาลจะเบิกจ่ายงบปี 2553 ได้ 97 % ของวงเงินงบประมาณ 1.7 ล้านล้านบาท คิดเป็นจำนวน 1.64 ล้านล้านบาท รวมงบผูกผันข้ามปีอีก 1.48 แสนล้านบาท ทำให้รัฐมีรายจ่ายรวม 1.79 ล้านล้านบาท ต่ำกว่า 2552 คิดเป็น 6.3 % โดยรัฐบาลขาดดุลเงินสด ( ก่อนกู้เพื่อชดเชยการขาดดุล ) 2.06 แสนล้านบาท ซึ่งคาดว่ารัฐบาลจะกู้เพื่อชดเชยขาดดุล 3.5 แสนล้านบาท   ทำให้ดุลเงินสดหลังกู้เกินดุล1.43แสนล้านบาท เงินคงคลังสิ้นปีงบ2553 จะเท่ากับ 4.37 แสนล้านบาทสูงกว่าเงินคงคลังเมื่อต้นปีงบประมาณที่มีอยู่จำนวน 2.93 แสนล้านบาท 
"ผลจากการจัดเก็บรายได้ที่เพิ่มสูงขึ้นกว่าประมาณการถึงกว่า 2.82 แสนล้านบาท ทางกระทรวงการคลังแจ้งว่าจะมีผลทำให้ยอดการกู้เพื่อชดเชยการคลังลดลงแต่ยังไม่สามารถบอกได้ว่าจะลดลงในส่วนใดบ้าง"นายธราดลกล่าว 
นอกจากนี้กระทรวงการคลังยังได้รายงานสถานการณ์ด้านการคลังในช่วง 8 เดือนแรกของปีงบ 2553 ( ต.ค. 2552 – พ.ค. 53 ) อีกว่า รัฐบาลจัดเก็บรายได้สุทธิ 1.123 ล้านล้านบาท สูงว่าประมาณการ 2.11 แสนล้านบาทหรือ 23.2 % สาเหตุหลักมาจากการจัดเก็บภาษีของ 3 กรมภาษี โดยเฉพาะภาษีมูลค่าเพิ่ม , ภาษีน้ำมัน และภาษีรถยนต์ รวมทั้งการได้รับเงินจากการยึดทรัพย์ของ พ.ต.ท. ทักษิณ ชินวัตร จำนวน 4.9 หมื่นล้านบาทเมื่อเดือนเมษายนที่ผ่านมา แม้ว่าในช่วงเดือนพ.ค. 2553 ที่ผ่านมาการบริโภคจะชะลอลงหลังได้รับผลกระทบจากการชุมนุม และมาตรการภาษีเพื่อช่วยเหลือผู้ประกอบการที่ได้รับผลกระทบ 
ทั้งนี้กรมสรรพากรจัดเก็บภาษีได้ 7.94 แสนล้านบาท สูงกว่าประมาณการ 6.94 หมื่นล้านบาท หรือ 9.6 % , กรมสรรพสามิต จัดเก็บได้ 2.72 แสนล้านบาท สูงกว่าประมาณการ 7.67 หมื่นล้านบาท หรือ 39.1 % , กรมศุลกากรจัดเก็บได้ 6.42 หมื่นล้านบาท สูงกว่าประมาณการ 1.53 หมื่นล้านบาท หรือ 31.4 % รัฐวิสาหกิจนำส่งรายได้ 6.21 หมื่นล้านบาท ต่ำกว่าประมาณการ 593 ล้านบาท ,หน่วยงานอื่นจัดเก็บรายได้รวม 1.06 แสนล้านบาท สูงกว่าประมาณการ 5.23 หมื่นล้านบาท คิดเป็น 97.4 %